Ritueelmoord: Borgtogaansoek afgekeurEdward Raatji in die Mokerong-landdroshof op 20 Julie 2016 (Foto: ANA) ŉ Man van Limpopo, wat daarvan beskuldig word dat hy ŉ vrou vir haar liggaamsdele vermoor het, se aansoek om borgtog is Vrydag in die Mokerong-landdroshof in Limpopo afgekeur. Edward Raatji (50), ŉ voormalige onderwyser en ŉ tweedejaar regstudent aan die Universiteit van Venda, het sy mediese toestand, sy kinders en sy ouerskap voorgehou as redes waarom hy op borgtog vrygelaat moet word. Hy is verlede maand by ŉ taxistaanplek in Polokwane (Pietersburg) in hegtenis geneem nadat hy ŉ vrou se kop en geslagsdele in sy besit gehad het. Volgens die staat het Raatji en sy medebeskuldigde, Stanley Mohlake (28), die onbekende vrou vermoor met die doel om haar kop en geslagsdele te verkoop. Die polisie is oor die ongewone transaksie in kennis gestel en hulle het ondersoek ingestel waarna die twee mans in hegtenis geneem is. Tydens die inhegtenisneming het die polisie beslag gelê op ŉ kop, skedel en manlike geslagsorgane wat in ŉ koerant toegedraai is. Die verdagtes het ŉ dag later die polisie na ŉ toneel in Mapela naby Mokopane (Potgietersrus) gelei waar ŉ verkoolde liggaam gevind is. Raatji het tydens sy borgtogaansoek aan die hof gesê hy wil vrygelaat word sodat hy vir sy gesin kan sorg en met sy mediese behandeling kan voortgaan. Hy het egter versuim om enige bewyse in te dien wat staaf dat hy ŉ mediese toestand onder lede het. Die staat voer aan hy het ŉ baie sterk saak teen Raatji en Mohlake. Die staat het aangevoer indien hy vrygelaat word, kan sy veiligheid ook nie gewaarborg word nie en dit is in die belang van geregtigheid dat hy in ŉ veilige omgewing tereg staan op die aanklagte. Raatji se huis is afgebrand en verwoes deur ontstoke inwoners van Mapela. Raatji het aangevoer as hy vrygelaat word, sal hy skuiling hê in ŉ huis in Gauteng of by die Universiteit van Venda. Landdros Charity Kekana het gesê dit is nie in die belang van geregtigheid dat Raatji vrygelaat word op borgtog nie, weens dreigemente en sy versuim om sy mediese toestand te bevestig. Nadat sy aansoek afgekeur is, het Raatji stadig na sy sel toe teruggestap. Hy het deur gebaretaal met sy familie gepraat. Hulle het in die hof agtergebly, aangesien Raatji later weer in die hof moes verskyn op aanklag van huishoudelike geweld. Hy het glo ŉ beskermingsbevel, wat sy vrou teen hom bekom het, verontagsaam. Die saak is tot 21 Oktober uitgestel. Lees alle vorige berigte oor die Limpopo-ritueelmoord op Maroela Media.